CELEX: 52014PC0653
Language: mt
Date: 2014-10-24 00:00:00
Title: Proposta għal DEĊIŻJONI TA’ IMPLIMENTAZZJONI TAL-KUNSILL li testendi l-applikazzjoni tad-Deċiżjoni ta’ Implimentazzjoni tal-Kunsill 2012/181/UE li tawtorizza li lir-Rumanija l-applikazzjoni ta’ miżura ta’ deroga speċjali mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

|
			
		
		
		52014PC0653
		
			Proposta għal DEĊIŻJONI TA’ IMPLIMENTAZZJONI TAL-KUNSILL li testendi l-applikazzjoni tad-Deċiżjoni ta’ Implimentazzjoni tal-Kunsill 2012/181/UE li tawtorizza li lir-Rumanija l-applikazzjoni ta’ miżura ta’ deroga speċjali mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2014/0653 final - 2014/0302 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Ir-raġunijiet għall-proposta u
l-għanijiet tagħha
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem
"id-Direttiva tal-VAT"), il-Kunsill, jista' jawtorizza, billi
jaġixxi unanimament fuq proposta mill-Kummissjoni lil kwalunkwe Stat
Membru li jintroduċi miżuri speċjali għal deroga
mid-dispożizzjonijet ta' din id-Direttiva, sabiex jissimplifika
l-proċedura tal-ġbir tal-VAT jew sabiex jipprevjeni ċerti tipi
ta' evażjoni jew evitar tat-taxxa.
Permezz ta’ ittri rreġistrati
mal-Kummissjoni fit-28 ta’ April 2014 u t-22 ta' Awwissu 2014,
ir-Rumanija talbet awtorizzazzjoni biex tkompli teżenta lil persuni taxxabbli
li l-fatturat annwali tagħhom mhuwiex ogħla mill-ekwivalenti
fil-valuta nazzjonali għal EUR 65 000 bir-rata
tal-konverżjoni fil-jum tal-adeżjoni tagħha. B’konformità
mal-Artikolu 395(2) tad-Direttiva tal-VAT, il-Kummissjoni, permezz ta’
ittri datati l-1 ta’ Settembru 2014, infurmat lill-Istati Membri l-oħra
bit-talba tar-Rumanija. Permezz ta' ittra datata t-3 ta' Settembru 2014,
il-Kummissjoni nnotifikat lir-Rumanija li kellha l-informazzjoni kollha
meħtieġa biex tqis it-talba.
Il-kuntest ġenerali
Il-Kapitolu 1 tat-Titolu XII
tad-Direttiva tal-VAT jagħti l-possibbiltà lill-Istati Membri li japplikaw
skemi speċjali għall-impriżi żgħar, inkluża
l-possibbiltà li jeżentaw lil persuni taxxabbli b'inqas minn ċertu fatturat
annwali. Din l-eżenzjoni timplika li persuna taxxabbli ma għandhiex
għalfejn iżżomm il-VAT fuq il-provvisti tagħha u,
konsegwentement, ma tistax tnaqqas il-VAT minn fuq l-akkwisti tagħha.
Skont l-Artikolu 287(18) tad-Direttiva
tal-VAT, ir-Rumanija tista' tagħti eżenzjoni mill-VAT lill-persuni
taxxabbli li l-fatturat annwali tagħhom mhuwiex iktar mill-ekwivalenti
fil-valuta nazzjonali għal EUR 35 000 bir-rata
tal-konverżjoni fil-jum tal-adeżjoni tagħha.
Fl-2011, ir-Rumanija talbet deroga sabiex
tissimplifika l-obbligazzjonijiet tal-VAT għan-negozjanti
ż-żgħar u sabiex tiffaċilita l-ġbir tat-taxxa
għall-amministrazzjoni tat-taxxa nazzjonali. Permezz
tad-Deċiżjoni tal-Kunsill 2012/181/UE tas-26 ta' Marzu 2012,
il-Kunsill awtorizza lir-Rumanija li teżenta mill-VAT lill-persuni
taxxabbli li l-fatturat annwali tagħhom mhuwiex ogħla
mill-ekwivalenti fil-valuta nazzjonali għal EUR 65 000 sal-31 ta' Diċembru 2014.
Din l-iskema hija fakultattiva għall-persuni taxxabbli.
Ir-Rumanija issa talbet għal estensjoni
ta' dik il-miżura.
Mill-informazzjoni pprovduta mir-Rumanija,
jidher li aktar minn 10 000 persuna taxxabbli bbenefikaw minn
eżenzjoni tal-VAT b’riżultat tal-applikazzjoni tal-miżura. Barra
minn hekk, l-istruttura tal-ekonomija Rumena turi li aktar minn 84%
tal-għadd totali ta’ persuni taxxabbli għandhom fatturat ta’ inqas
minn EUR 65 000. Bejn wieħed u ieħor 21% mit-tali persuni
taxxabbli huma rreġistrati għall-VAT, u dawn jikkontribwixxu 1.81%
biss tad-dħul mill-VAT totali u għal 0.54% biss tad-dħul totali
tal-baġit tal-Istat. Ir-Rumanija tqis li din il-miżura ġġib
simplifikazzjoni kemm għall-persuni taxxabbli kif ukoll
għall-amministrazzjoni tat-taxxa. Qed jiġi propost li tiġi
estiża d-deroga għal perjodu ieħor sal-31 ta’ Diċembru 2017.
Dispożizzjonijiet eżistenti
fil-qasam tal-proposta
Derogi simili ngħataw lil Stati Membri
oħra. 
Konsistenza mal-bqija tal-politiki u
l-għanijiet tal-Unjoni
Il-miżura hija skont l-objettivi
tal-Unjoni għan-negozji ż-żgħar, kif stipulat
fil-Komunikazzjoni tal-Kummissjoni “Aħseb l-ewwel
fiż-Żgħir” – “Att dwar in-Negozji ż-Żgħar
għall-Ewropa" (COM(2008) 394 tal-25 ta’ Ġunju 2008).
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Il-konsultazzjoni mal-partijiet interessati
Mhux rilevanti.
Il-ġbir u l-użu ta’ kompetenza
Ma kienx hemm bżonn ta’ għarfien
espert estern.
Valutazzjoni tal-impatt
Il-proposta għal Deċiżjoni ta'
Implimentazzjoni tal-Kunsill għandha l-għan li tkompli miżura
ta' simplifikazzjoni li tneħħi ħafna mill-obbligazzjonijiet
tal-VAT għan-negozji li joperaw b'fatturat annwali li mhuwiex ogħla
mill-ekwivalenti fil-valuta nazzjonali għal EUR 65 000, u
għalhekk għandha potenzjal għal impatt pożittiv.
Minħabba l-kamp ta’ applikazzjoni strett
tad-deroga u l-applikazzjoni limitata fiż-żmien, il-kamp ta’
applikazzjoni jkun limitat fi kwalunkwe każ.
3.           L-ELEMENTI LEGALI
TAL-PROPOSTA
Sommarju tal-azzjoni proposta
Awtorizzazzjoni għar-Rumanija biex
tkompli tapplika miżura derogatorja mid-Direttiva tal-VAT fir-rigward
tal-miżura ta' simplifikazzjoni għan-negozju b'fatturat annwali li ma
jkunx aktar mill-ekwivalenti fil-valuta nazzjonali għal EUR 65 000
bir-rata tal-konverżjoni fil-jum tal-adeżjoni tagħha.
Bażi legali
L-Artikolu 395 tad-Direttiva tal-VAT.
Prinċipju ta’ sussidjarjetà
Meta titqies id-dispożizzjoni
tad-Direttiva tal-VAT li fuqha hija bbażata l-proposta, il-proposta taqa’
taħt il-kompetenza esklussiva tal-Unjoni Ewropea. Il-prinċipju
tas-sussidjarjetà għalhekk ma japplikax.
Prinċipju ta’ proporzjonalità
Il-proposta tikkonforma mal-prinċipju
tal-proporzjonalità għar-raġunijiet li ġejjin.
Id-Deċiżjoni tikkonċerna
awtorizzazzjoni mogħtija lil Stat Membru wara talba li għamel hu
stess u ma tikkostitwixxi l-ebda obbligu.
Jekk wieħed iqis l-firxa limitata tal-applikazzjoni
tad-deroga, il-miżura speċjali hija proporzjonata mal-għan
imfittex.
Għażla tal-istrumenti
Strumenti proposti: Deċiżjoni ta'
Implimentazzjoni tal-Kunsill.
Skont l-Artikolu 395 tad-Direttiva
tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jkun qiegħed jaġixxi b'mod unanimu
fuq proposta mill-Kummissjoni. Barra minn hekk, Deċiżjoni ta'
Implimentazzjoni tal-Kunsill hija l-aktar strument adattat peress li tista'
tiġi indirizzata lill-Istati Membri individwali.
4.           IMPLIKAZZJONI BAĠITARJA
Il-proposta m’għandhiex implikazzjoni fuq
il-baġit tal-UE għaliex ir-Rumanija se twettaq kalkolu ta’ kumpens
skont l-Artikolu 6 tar-Regolament tal-Kunsill (KEE, EURATOM) 1553/89.
5.           ELEMENTI MHUX OBBLIGATORJI 
Klawżola ta' limitazzjoni
Il-proposta hija limitata biż-żmien.
2014/0302 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li testendi l-applikazzjoni
tad-Deċiżjoni ta’ Implimentazzjoni tal-Kunsill 2012/181/UE li
tawtorizza li lir-Rumanija l-applikazzjoni ta’ miżura ta’ deroga
speċjali mill-Artikolu 287 tad-Direttiva 2006/112/KE dwar
is-sistema komuni ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva tal-Kunsill 2006/112/KE
tat-28 ta' Novembru 2006 dwar is-sistema komuni ta' taxxa fuq il-valur
miżjud[1],
u b'mod partikolari l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       F'ittri rreġistrati
mal-Kummissjoni fit-28 ta’ April 2012 u t-22 ta' Awwissu 2014,
ir-Rumanija talbet awtorizzazzjoni għal miżura ta' deroga
mill-Artikolu 287 (18) tad-Direttiva 2006/112/KE sabiex tkompli
teżenta lil persuni taxxabbli mit-taxxa fuq il-valur miżjud (VAT) li
l-fatturat annwali tagħhom mhuwiex ogħla mill-ekwivalenti fil-valuta
nazzjonali għal EUR 65 000 bir-rata tal-konverżjoni fil-jum
tal-adeżjoni. Permezz ta’ dik il-miżura, dawk il-persuni taxxabbli se
jkomplu jiġu eżentati minn ċerti obbligazzjonijiet jew
mill-obbligazzjonijiet kollha fir-rigward tal-VAT imsemmija fil-Kapitoli 2 sa 6
tat-Titolu XI tad-Direttiva 2006/112/KE.
(2)       B’konformità mat-tieni
paragrafu tal-Artikolu 395(2) tad-Direttiva 2006/112/KE, il-Kummissjoni
infurmat lill-Istati Membri l-oħra permezz ta’ ittra ddatata l-1 ta’
Settembru 2014 bit-talba tar-Rumanija. Permezz ta' ittra ddatata t-3 ta' Settembru 2014,
il-Kummissjoni nnotifikat lir-Rumanija li kellha l-informazzjoni kollha
meħtieġa biex tqis it-talba.
(3)       L-Istati Membri diġà
għandhom għad-dispożizzjoni tagħhom skema speċjali
għall-impriżi ż-żgħar skont it-Titolu XII
tad-Direttiva 2006/112/KE. Skont il-punt (18) tal-Artikolu 287
tad-Direttiva 2006/112/KE, ir-Rumanija tista’ tagħti eżenzjoni
mill-VAT lill-persuni taxxabbli li l-fatturat annwali tagħhom mhuwiex
għola mill-ekwivalenti fil-munita nazzjonali għal EUR 35 000
bir-rata tal-konverżjoni fil-jum tal-adeżjoni tagħha.
(4)       Permezz
tad-Deċiżjoni ta' Implimentazzjoni tal-Kunsill 2012/181/UE tas-26 ta’ Marzu 2012
li tawtorizza lir-Rumanija ddaħħal miżura ta’ deroga
speċjali mill-Artikolu 287 tad-Direttiva 2006/112/KE dwar
is-sistema komuni ta' taxxa fuq il-valur miżjud[2], ir-Rumanija kienet
awtorizzata, sal-31 ta' Diċembru 2014 u bħala
miżura ta' deroga, li teżenta mill-VAT lill-persuni taxxabbli li l-fatturat
annwali tagħhom mhuwiex ogħla mill-ekwivalenti fil-valuta nazzjonali
għal EUR 65 000 bir-rata tal-konverżjoni fil-jum
tal-adeżjoni tagħha. Peress li dan il-limitu ogħla rriżulta
f’obbligazzjonijiet tal-VAT imnaqqsa għall-iżgħar negozji,
filwaqt li dawn tal-aħħar għadhom jistgħu jagħżlu
l-arranġamenti normali tal-VAT skont l-Artikolu 290 tad-Direttiva 2006/112/KE,
ir-Rumanija għandha tiġi awtorizzata biex tapplika l-miżura
għal perjodu limitat ieħor. 
(5)       Mill-informazzjoni pprovduta
mir-Rumanija, il-miżura se jkollha biss impatt negliġibbli fuq il-VAT
miġbura fl-istadju tal-konsum finali.
(6)       Id-deroga ma għandha
l-ebda impatt negattiv fuq ir-riżorsi proprji tal-Unjoni li
jirriżultaw mill-ġbir tal-VAT,
ADOTTA DIN ID-DEĊIŻJONI: 
Artikolu 1
B’deroga mill-punt 18 tal-Artikolu 287
tad-Direttiva 2006/112/KE, ir-Rumanija hi awtorizzata li teżenta mill-VAT
lil persuni taxxabbli li l-fatturat annwali tagħhom ma jisboqx
l-ekwivalenti fil-valuta nazzjonali ta’ EUR 65 000 bir-rata ta’
konverżjoni fil-jum tal-adeżjoni tagħha mal-Unjoni Ewropea. 
Artikolu 2
Din id-Deċiżjoni għandha
tapplika mill-1 ta' Jannar 2015 sal-31 ta' Diċembru 2017.
Artikolu 3
Din id-Deċiżjoni hija indirizzata
lir-Rumanija.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.
[2]               ĠU L 92, 30.03.2012, p. 26.